XXXTentacion

Jahseh Dwayne Ricardo Onfroy (23. tammikuuta 1998 – 18. kesäkuuta 2018), taiteilijanimeltään XXXTentacion [], oli yhdysvaltalainen rap-artisti ja sanoittaja. Onfroyn tuotanto vaihteli aggressiivisista ja räikeistä rap-kappaleista herkempiin ja melankolisiin kappaleihin. Hänen edustamansa musiikkityylinsä on kuvailtu yhdistävän piirteitä esimerkiksi hardcore hip hopista, heavy metalista, emosta ja R&B:stä. Onfroyn sanoitukset usein käsittelivät mielenterveysongelmia.

Onfroy nousi alun perin julkisuuteen SoundCloud-palvelussa julkaisemista kappaleistaan keväällä 2014. Hän julkaisi uransa aikana kaksi studioalbumia, debyyttialbumin 17 vuonna 2017 ja toisen albumin, Yhdysvalloissa listaykköseksi nousseen ? seuraavana vuonna.

Onfroy ammuttiin kuoliaaksi ryöstön yhteydessä 20 vuoden ikäisenä kesäkuussa 2018. Hän ehti rakentaa lyhyen uransa aikana uskollisen fanikunnan, ja hänellä oli uransa aikana useita oikeudellisia ongelmia. Kuoleman jälkeen julkaistiin kaksi albumia Skins (2018) ja Bad Vibes Forever (2019).

 Lapsuus 
Jahseh Dwayne Ricardo Onfroy syntyi Plantationin kaupungissa eteläisessä Floridassa 23. tammikuuta 1998. Hänen äitinsä oli lapsen saadessaan vasta teini-ikäinen ja oli tekemisissä poikansa kanssa vain ajoittain. Onfroy kasvoi isoäitinsä ja perheen tuttavien luona. Kouluaikoinaan Onfroylla oli ongelmia väkivallan kanssa ja hänet erotettiin peruskoulusta tappelemisen takia. Myöhäisessä vaiheessa teini-ikää hän asui räppäri Denzel Curryn kanssa.

 Musiikkiura 
Aseellisen ryöstön jälkeen Onfroy lähetettiin nuorisokotiin, jossa hän tapasi Ski Mask The Slump Godin. Vapauduttuaan he molemmat päättivät pyrkiä musiikkiuralle ja perustivat rap-ryhmän Members Only. Vuonna 2014 Onfroy julkaisi ensimmäisen kappaleen "Vice City", joka keräsi nopeasti satojatuhansia kuuntelukertoja SoundCloudissa. Samana vuonna hän julkaisi kaksi EP:tä, jonka kappaleiden laulutyylit vaihtelivat melodisesta rapista huutamiseen. Niiden seurauksena Onfroy saavutti kulttisuosiota alle vuoden aikana. Vuonna 2015 hän julkaisi kaksi yhteistyöalbumia, Members Only, Vol. 1 ja Vol. 2, yhdessä Ski Mask the Slump Godin ja muiden Members Onlyn jäsenten kanssa. Niiden jälkeen hän julkaisi myös kolmannen ja neljännen EP:nsä.

Vuonna 2017 suorittaessaan vankeusrangaistusta Onfroy solmi levytyssopimuksen Empire Distributionin kanssa. Toukokuussa 2017 julkaistiin mixtape Revenge, joka koostui kahdeksasta aiemmin julkaistusta kappaleesta. Se nousi Billboard 200 -listan 50 parhaan joukkoon ja sijoittui R&B/hip-hop-listalla sijalle 21. Samana vuonna julkaistu debyyttialbuminsa 17 kappaleet käsittelivät muun muassa masennusta ja ahdistusta. Albumin singlet "Revenge" ja "Jocelyn Flores" olivat kunnianosoitus itsemurhan tehneelle ystävälle. Albumi aiheutti kohun ja kritiikkiä julkisuustempauksesta, sillä paria päivää ennen julkaisua Onfroy oli julkaissut videon Instagramiin, jossa hän roikkui hirtettynä. Onfroy vastasi kritiikkiin pahoittelemalla tapahtunutta ja sanoi, että se oli näyte tulevalta musiikkivideolta. Musiikkivideo aiheutti myös pahennusta, sillä siinä Onfroy hirttää valkoihoisen lapsen. Albumista tuli kuitenkin suosittu ja se ylsi Yhdysvaltain albumilistalla toiselle sijalle. Suosion siivittämänä Onfroy solmi kuuden miljoonan dollarin levytyssopimuksen oman levy-yhtiönsä ja Caroline Recordsin välillä. Onfroyn toinen albumi ? nousi julkaisun jälkeen maaliskuussa 2018 Billboard 200 -listan ensimmäiseksi.

 Yksityiselämä 
pienoiskuva|350px|Michael Boatwright ja Trayvon Newsome kohtaavat Onfroyn tämän ajoneuvossa ennen kuin murhaavat ja ryöstävät hänet.
Menestyksensä ohella Onfroylla oli jatkuvia ongelmia lain kanssa. Häntä oli syytetty esimerkiksi raskaana olleen naisen pahoinpitelystä, kotiväkivallasta ja oikeudenkäynteihin liittyviin todistajiin vaikuttamisesta. Onfroyta ei kuitenkaan tuomittu, ja hän itse kutsui syytteitä tekaistuiksi. Useissa haastatteluissa Onfroy kertoi, kuinka hän joutui turvautumaan väkivaltaan lapsesta lähtien. Hän ei kuitenkaan katunut väkivaltaista menneisyyttään, vaan esimerkiksi ylpeili haastattelussa hakanneensa sellikaverinsa, koska epäili tämän olleen kiinnostunut hänestä seksuaalisesti. Sosiaalisessa mediassa Onfroy haki usein huomiota haastamalla riitaa muiden kanssa.

Onfroy seurusteli ennen kuolemaansa Jenesis Sanchezin kanssa. Heidän yhteinen lapsensa syntyi seitsemän kuukautta Onfroyn kuoleman jälkeen.

 Murha 
18. kesäkuuta 2018 Jahseh Onfroyta ammuttiin ryöstön yhteydessä moottoripyöräkaupan ulkopuolella Floridassa. Tämä tapahtui Onfroyn ollessa BMW i8 -merkkisessä autossaan. Ampumisesta pidätettiin neljä henkilöä, joista silminnäkijöiden mukaan ainakin kaksi ampui. Ampujat myös varastivat räppärin Louis Vuitton -merkkisen laukun, jossa oli 50 000 USA:n dollaria. Onfroy kuoli saamiinsa vammoihin ja julistettiin kuolleeksi sairaalassa. Vuonna 2023 kolme miestä tuomittiin elinkautisiin vankeusrangaistuksiin Onfroyn murhasta.

 Diskografia 

 Studioalbumit 



Bad Vibes Forever (2019)

 Kokoelma-albumit 
Look at Me: The Album (2022)

 Mixtapet 
 XXX (UNMASTERED) (2014)
 Revenge (2017)

 EP:t 

 XXX (2014)
 Ice Hotel (2014)
 The Fall (2014)
 ItWasntEnough (2016)
 Willy Wonka Was a Child Murderer (2016)
 A Ghetto Christmas Carol (2017)

 Lähteet 

 Aiheesta muualla 

Luokka:Yhdysvaltalaiset hip hop -artistit
Luokka:Yhdysvaltalaiset henkirikosten uhrit
Luokka:Vuonna 1998 syntyneet
Luokka:Vuonna 2018 kuolleet